蠅驥
作者：呂南公
朝代：宋

paragraphs: 超超飛驥尾，獵獵蒼蠅翼。
託止如雅素，主之無避色。
相從輒騰蹋，穩望千里益。
朝芻雁田粟，夕飲龍淵液。
天山峻杳繚，過若影撩隙。
神官下旁闖，展折形歎惜。
爲言螴蜳類，命自臭穢得。
胡然謬携載，浼爾雲天骼。
是時决驟次，何莫懷辟易。
駸駸驊騮前，擬越窮髮北。
仙風響琳琅，忽遇九方伯。
殷勤致羈絆，審按題肉力。
咨嗟絕塵足，恨乏軼群德。
悲此中道驥，憤死秀岡側。
蒼蠅試回首，海霧光圛圛。
進途當此窮，退路安可識。
寄聲人間世，遠致毋近測。
棲翔度材分，勿妄希彩色。
永鑒蠅驥窮，無妨每相擇。